b'\n_START_ARTICLE_\nAslan D\xc5\xbearimov\n_START_PARAGRAPH_\nAslan Alijevit\xc5\xa1 D\xc5\xbearimov (ven. \xd0\x90\xd1\x81\xd0\xbb\xd0\xb0\xd0\xbd \xd0\x90\xd0\xbb\xd0\xb8\xd0\xb5\xd0\xb2\xd0\xb8\xd1\x87 \xd0\x94\xd0\xb6\xd0\xb0\xd1\x80\xd0\xb8\xd0\xbc\xd0\xbe\xd0\xb2; s. 1939) on adygealainen poliitikko ja  Ven\xc3\xa4j\xc3\xa4n federaatioon kuuluvan Adygeian tasavallan ensimm\xc3\xa4inen presidentti vuosina 1992\xe2\x80\x932002. Kansallisuudeltaan h\xc3\xa4n on adygei. _NEWLINE_D\xc5\xbearimov toimi Adygeiden autonomisen alueen korkeimman neuvoston puheenjohtajana Neuvostoliiton hajotessa. Adygeiden autonomien alue julistautui 3. hein\xc3\xa4kuuta 1991 Adygeian tasavallaksi ja D\xc5\xbearimov valittiin tasavallan ensimm\xc3\xa4iseksi presidentiksi tammikuussa 1992. D\xc5\xbearimov valittiin toiselle kaudelle tammikuussa 1997. H\xc3\xa4n sai tuolloin 57,9 prosenttia \xc3\xa4\xc3\xa4nist\xc3\xa4 voittaen vastaehdokkaansa Aslanby Sovmizin (19,5\xc2\xa0%) ja Kazbek Tsikun (15,7\xc2\xa0%). D\xc5\xbearimov oli ehdolla my\xc3\xb6s kolmannelle kaudelle, mutta h\xc3\xa4visi vaaleissa (13. tammikuuta 2002) vastoin ennakko-odotuksia Hazret Sovmenille. D\xc5\xbearimov sai vain 10,15 prosenttia \xc3\xa4\xc3\xa4nist\xc3\xa4, Sovmenin voittaessa 69 prosentin \xc3\xa4\xc3\xa4nisaaliilla. D\xc5\xbearimovin toinen virkakausi p\xc3\xa4\xc3\xa4ttyi 8. helmikuuta 2002.'